paragraph_text: Ime je zaradio igrajući u matičnom Hajduku čak 10 godina. Tijekom tog razdoblja bio je prvak Jugoslavije 1979. i osvajač Kupa maršala Tita 1984. Probojan i jedan od najbržih hrvatskih napadača ikad, najbolju sezonu u "bilom" bilježi 1984./85. kada u 34 utakmice postiže čak 25 golova. Nakon odlaska iz Splita mijenjao je klubove po Francuskoj, ali u svakom bio standardan i uspješan. U Bordeauxu je 1987. osvojio francusko prvenstvo i kup. Dulje je vrijeme držao rekord u broju iznuđenih jedanaesteraca. Najvažnija karakteristika u njegovoj igri je bila njegova brzina i fanatična borbenost.